CELEX: 32020R2036
Language: hr
Date: 2020-12-09 00:00:00
Title: Provedbena uredba Komisije (EU) 2020/2036 оd 9. prosinca 2020. o izmjeni Uredbe (EU) br. 965/2012 u pogledu zahtjeva u pogledu stručnosti i metoda osposobljavanja letačke posade te odgode datumâ primjene određenih mjera u kontekstu pandemije bolesti COVID-19

11.12.2020   
               
               
                  HR
               
               
                  Službeni list Europske unije
               
               
                  L 416/24
               
            
         PROVEDBENA UREDBA KOMISIJE (EU) 2020/2036
         оd 9. prosinca 2020.
         o izmjeni Uredbe (EU) br. 965/2012 u pogledu zahtjeva u pogledu stručnosti i metoda osposobljavanja letačke posade te odgode datumâ primjene određenih mjera u kontekstu pandemije bolesti COVID-19
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/1139 Europskog parlamenta i Vijeća od 4. srpnja 2018. o zajedničkim pravilima u području civilnog zrakoplovstva i osnivanju Agencije Europske unije za sigurnost zračnog prometa i izmjeni uredbi (EZ) br. 2111/2005, (EZ) br. 1008/2008, (EU) br. 996/2010, (EU) br. 376/2014 i direktiva 2014/30/EU i 2014/53/EU Europskog parlamenta i Vijeća te stavljanju izvan snage uredbi (EZ) br. 552/2004 i (EZ) br. 216/2008 Europskog parlamenta i Vijeća i Uredbe Vijeća (EEZ) br. 3922/91 (1), a posebno njezin članak 31.,
         budući da:
         
                     (1)
                  
                  
                     Uredbom Komisije (EU) br. 965/2012 (2) utvrđuju se zahtjevi koje operatori zrakoplova moraju ispunjavati u pogledu periodičnog operativnog osposobljavanja i provjeravanja svojih pilota.
                  
               
                     (2)
                  
                  
                     U Europskom planu za sigurnost zračnog prometa koji je donijela Agencija Europske unije za sigurnost zračnog prometa („Agencija”) u skladu s člankom 6. Uredbe (EU) 2018/1139 utvrđeno je da je za zrakoplovno osoblje ključno stjecanje odgovarajućih kompetencija te da je metode osposobljavanja potrebno prilagoditi kako bi se osiguralo da se osoblje može nositi s novim tehnologijama i sve većom složenošću sustava zrakoplovstva.
                  
               
                     (3)
                  
                  
                     Međunarodna organizacija civilnog zrakoplovstva (ICAO) objavila je 2013. „Priručnik za osposobljavanje koje se temelji na dokazima” (dok. 9995 AN/497), koji sadržava okvir kompetencija („osnovne kompetencije”) potrebnih za siguran, djelotvoran i učinkovit rad u okruženju komercijalnog zračnog prometa te odgovarajuće opise i povezane pokazatelje ponašanja za procjenu tih kompetencija. Osposobljavanje koje se temelji na dokazima (EBT) obuhvaća ono što je u osposobljavanju pilota ranije bilo poznato kao tehničko i netehničko znanje, vještine i stajališta (KSA).
                  
               
                     (4)
                  
                  
                     Cilj je EBT-a poboljšati sigurnost te povećati kompetencije letačkih posada za sigurno upravljanje zrakoplovom u svim režimima letenja i sposobnost utvrđivanja neočekivanih situacija i postupanja u takvim situacijama. Koncept EBT-a osmišljen je za optimalno učenje i ograničavanje formalnih provjera.
                  
               
                     (5)
                  
                  
                     Uredbu Komisije (EU) br. 965/2012 trebalo bi stoga izmijeniti u skladu s dokumentom ICAO-a 9995 „Priručnik za osposobljavanje koje se temelji na dokazima” kako bi se uveli zahtjevi u pogledu provedbe osposobljavanja, provjeravanja i ocjenjivanja programa EBT-a te kako bi se nadležnim tijelima omogućilo odobravanje osnovnog EBT-a, kojim se zamjenjuju prethodne provjere, to jest provjera stručnosti operatora (OPC) i provjera stručnosti u pogledu dozvole (LPC). Time će se omogućiti jedinstven pristup periodičnom osposobljavanju koje provodi operator.
                  
               
                     (6)
                  
                  
                     Pandemija COVID-a 19 uvelike otežava pripreme država članica i zrakoplovne industrije za primjenu niza nedavno donesenih provedbenih uredbi u području zrakoplovne sigurnosti.
                  
               
                     (7)
                  
                  
                     Uredbom Komisije (EU) br. 965/2012 zahtijeva se da se uređaji za snimanje zvuka u pilotskoj kabini (CVR s mogućnošću snimanja 25 sati) ugrade i upotrebljavaju od 1. siječnja 2021. Kako bi se izbjeglo nerazmjerno financijsko opterećenje, primjenu tog zahtjeva trebalo bi odgoditi za operatore zrakoplova i proizvođače zrakoplova koji su planirali isporučiti zrakoplove operatorima prije 1. siječnja 2021., ali je isporuka odgođena zbog pandemije bolesti COVID-19.
                  
               
                     (8)
                  
                  
                     Agencija je potvrdila da je odgoda primjene zahtjeva iz uvodne izjave 7. u ograničenom trajanju moguća bez štetnog učinka na sigurnost zračnog prometa.
                  
               
                     (9)
                  
                  
                     Agencija je pripremila nacrt provedbenih pravila i dostavila ga u obliku mišljenja br. 08/2019 (3), u skladu s člankom 75. stavkom 2. točkama (b) i (c) i člankom 76. stavkom 1. Uredbe (EU) 2018/1139.
                  
               
                     (10)
                  
                  
                     Mjere predviđene ovom Uredbom u skladu su s mišljenjem odbora uspostavljenog u skladu s člankom 127. Uredbe (EU) 2018/1139,
                  
               DONIJELA JE OVU UREDBU:
         
            Članak 1.
            Izmjene Uredbe (EU) br. 965/2012
            Prilozi I., II. i III. Uredbi (EU) br. 965/2012 mijenjaju se u skladu s Prilogom ovoj Uredbi.
         
         
            Članak 2.
            Stupanje na snagu i primjena
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 9. prosinca 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 212, 22.8.2018., str. 1.
         
         
            (2)  Uredba Komisije (EU) br. 965/2012 od 5. listopada 2012. o utvrđivanju tehničkih zahtjeva i upravnih postupaka u vezi s letačkim operacijama u skladu s Uredbom (EZ) br. 216/2008 Europskog parlamenta i Vijeća (SL L 296, 25.10.2012., str. 1.).
         
            (3)  https://www.easa.europa.eu/document-library/opinions
      
      
         
            PRILOG
            Prilozi I., II. i III. Uredbi Komisije (EU) br. 965/2012 mijenjaju se kako slijedi:
            
                        (1)
                     
                     
                        Prilog I. mijenja se kako slijedi:
                        
                                     
                                 
                                 
                                    umeću se sljedeće definicije:
                                    
                                                „23.a
                                             
                                             
                                                „kompetencija” znači dimenzija ljudske izvedbe koja se upotrebljava za pouzdano predviđanje uspješnih rezultata na radnom mjestu i koja se očituje i promatra kroz ponašanje kojim se mobiliziraju relevantna znanja, vještine i stavovi za izvršavanje aktivnosti ili zadaća pod određenim uvjetima;
                                             
                                          
                                                23.b
                                             
                                             
                                                „osposobljavanje na temelju kompetencija” znači programi ocjenjivanja i osposobljavanja koje karakteriziraju usmjerenost na izvedbu, naglasak na standardima izvedbe i njihovo mjerenje te razvoj osposobljavanja u skladu s utvrđenim standardima izvedbe;
                                             
                                          
                                                23.c
                                             
                                             
                                                „okvir kompetencija” znači potpuni skup utvrđenih kompetencija koje su razvijene, uvježbane i ocijenjene u operatorovu programu osposobljavanja koje se temelji na dokazima primjenom scenarija koji su relevantni za operacije i koji je dovoljno opsežan kako bi se njime pripremilo pilota za predviđene i nepredviđene prijetnje i pogreške;
                                             
                                          
                                                42.d
                                             
                                             
                                                „modul za EBT” znači kombinacija lekcija na potvrđenom simulatoru leta za osposobljavanje u okviru trogodišnjeg razdoblja periodičnog ocjenjivanja i osposobljavanja;
                                             
                                          
                                                47.a
                                             
                                             
                                                „upis” znači administrativna radnja koju provodi operator ako pilot sudjeluje u operatorovu programu EBT-a;
                                             
                                          
                                                47.b
                                             
                                             
                                                „upisani pilot” znači pilot koji sudjeluje u periodičnom programu EBT-a;
                                             
                                          
                                                47.c
                                             
                                             
                                                „jednakovrijednost prilaženja” znači sva prilaženja kojima se dodatno opterećuje stručna posada neovisno o tome upotrebljavaju li se u modulima EBT-a;
                                             
                                          
                                                47.d
                                             
                                             
                                                „jednakovrijednost neispravnosti” znači sve neispravnosti kojima se dodatno opterećuje stručna posada neovisno o tome upotrebljavaju li se u modulima EBT-a;
                                             
                                          
                                                47.e
                                             
                                             
                                                „faza evaluacije” znači jedna od faza modula EBT-a, odnosno scenarij leta usmjeren na linijsko letenje, reprezentativan za okružje operatora tijekom kojeg dolazi do jednog ili više događaja koji služe za evaluaciju ključnih elemenata definiranog okvira kompetencija;
                                             
                                          
                                                47.f
                                             
                                             
                                                „osposobljavanje koje se temelji na dokazima (EBT)” znači ocjenjivanje i osposobljavanje na temelju operativnih podataka koje karakterizira razvoj i ocjena ukupne sposobnosti pilota u nizu kompetencija (okvir kompetencija), a ne mjerenje uspješnosti u pojedinačnim događajima ili manevrima;
                                             
                                          
                                                69.b
                                             
                                             
                                                „upute sa sjedala” znači tehnika koja se upotrebljava u fazi osposobljavanja za manevre ili u fazi osposobljavanja na temelju scenarija u kojoj instruktori mogu:
                                                
                                                            (a)
                                                         
                                                         
                                                            pružati jednostavne upute jednom pilotu; ili
                                                         
                                                      
                                                            (b)
                                                         
                                                         
                                                            izvoditi unaprijed određene vježbe s pilotskog sjedala kao pilot koji upravlja zrakoplovom ili nadzorni pilot radi:
                                                            
                                                                        1.
                                                                     
                                                                     
                                                                        demonstracije tehnika; i/ili
                                                                     
                                                                  
                                                                        2.
                                                                     
                                                                     
                                                                        poticanja drugog pilota na intervencije ili interakcije;
                                                                     
                                                                  
                                                      
                                          
                                                69.c
                                             
                                             
                                                „dosljednost instruktora” znači dosljednost ili stabilnost rezultata među različitim instruktorima EBT-a koji daju rezultat (ili rezultate) razine homogenosti ili konsenzusa u ocjenama koje daju instruktori (ocjenjivači);
                                             
                                          
                                                72.a
                                             
                                             
                                                „scenarij leta usmjeren na linijsko letenje” znači ocjena i osposobljavanje koje uključuje realističnu simulaciju „u stvarnom vremenu” za cjelovitu misiju scenarija koji su reprezentativni za linijske operacije;
                                             
                                          
                                                76.b
                                             
                                             
                                                „faza osposobljavanja za manevre” znači faza modula EBT-a tijekom koje, u skladu s generacijom zrakoplova, posada ima vremena uvježbati i poboljšati izvedbu u vježbama koje se uglavnom temelje na psihomotoričkim vještinama postizanjem zadane putanje leta ili obavljanjem propisanog događaja do zadanog ishoda;
                                             
                                          
                                                76.c
                                             
                                             
                                                miješani program EBT-a” znači operatorov program periodičnog osposobljavanja i provjeravanja u skladu s točkom ORO.FC.230, čiji je dio namijenjen primjeni EBT-a, ali kojim se ne zamjenjuju provjere stručnosti u skladu s Dodatkom 9. Prilogu I. (dio-FCL) Uredbi (EU) br. 1178/2011;
                                             
                                          
                                                98.a
                                             
                                             
                                                „stručnost” znači da su dokazane potrebne vještine, znanje i stavovi potrebni za obavljanje svakog definiranog zadataka u skladu s propisanim standardom;
                                             
                                          
                                                105.b
                                             
                                             
                                                „faza osposobljavanja na temelju scenarija” znači faza modula EBT-a usmjerena na razvoj kompetencija, istodobno osposobljavajući pilota za ublažavanje najkritičnijih rizika utvrđenih za određenu generaciju zrakoplova. Trebala bi uključivati upravljanje posebnim operatorovim prijetnjama i pogreškama u stvarnom vremenu u okružju usmjerenom na linijsko letenje;”
                                             
                                          
                              
                  
                        (2)
                     
                     
                        Prilog II. (dio-ARO) mijenja se kako slijedi:
                        
                                     
                                 
                                 
                                    umeće se sljedeća točka ARO.OPS.226:
                                    „ARO.OPS.226 Odobrenje i nadzor programa osposobljavanja koje se temelji na dokazima (EBT)
                                    
                                                (a)
                                             
                                             
                                                Ako nadležno tijelo izda odobrenje za programe EBT-a, inspektori moraju steći kvalifikacije i završiti osposobljavanje u području načela, primjene, postupaka odobrenja i kontinuiranog nadzora EBT-a.
                                             
                                          
                                                (b)
                                             
                                             
                                                Nadležno tijelo ocjenjuje i nadzire program EBT-a zajedno s postupcima kojima se podupire provedba programa EBT-a i njegova djelotvornost.
                                             
                                          
                                                (c)
                                             
                                             
                                                Po primitku zahtjeva za odobrenje programa EBT-a, nadležno tijelo mora:
                                                
                                                            (1)
                                                         
                                                         
                                                            osigurati rješavanje nalaza 1. razine u područjima kojima će se poduprijeti primjena programa EBT-a;
                                                         
                                                      
                                                            (2)
                                                         
                                                         
                                                            ocijeniti sposobnost operatora u pogledu potpore provedbi programa EBT-a. Potrebno je razmotriti barem sljedeće elemente:
                                                            
                                                                        (i)
                                                                     
                                                                     
                                                                        zrelost i sposobnost operatorova sustava upravljanja u područjima kojima će se poduprijeti primjena programa EBT-a, a posebno osposobljavanje letačke posade;
                                                                     
                                                                  
                                                                        (ii)
                                                                     
                                                                     
                                                                        prikladnost operatorova programa EBT-a – program EBT-a mora odgovarati veličini operatora te prirodi i složenosti njegovih aktivnosti, uzimajući u obzir opasnosti i povezane rizike svojstvene tim aktivnostima;
                                                                     
                                                                  
                                                                        (iii)
                                                                     
                                                                     
                                                                        prikladnost operatorova sustava za vođenje evidencije, posebno u pogledu evidencija o osposobljavanju, provjerama i kvalifikacijama letačke posade, u skladu s točkom ORO.GEN.220 i točkom ORO.MLR.115 podtočkama (c) i (d);
                                                                     
                                                                  
                                                                        (iv)
                                                                     
                                                                     
                                                                        prikladnost operatorova sustava ocjenjivanja za procjenu kompetencija pilota;
                                                                     
                                                                  
                                                                        (v)
                                                                     
                                                                     
                                                                        stručnost i iskustvo instruktora i drugog osoblja uključenog u program EBT-a u primjeni procesa i postupaka kojima se podupire provedba programa EBT-a; i
                                                                     
                                                                  
                                                                        (vi)
                                                                     
                                                                     
                                                                        operatorov plan provedbe EBT-a i procjenu sigurnosnog rizika kojom se podupire program EBT-a kako bi se pokazalo na koji se način može postići razina sigurnosti jednaka onoj iz postojećeg programa osposobljavanja.
                                                                     
                                                                  
                                                      
                                          
                                                (d)
                                             
                                             
                                                Nadležno tijelo odobrava program EBT-a ako se procjenom zaključi da je osigurana usklađenost barem s točkama ORO.FC.146, ORO.FC.231 i ORO.FC.232.
                                             
                                          
                                                (e)
                                             
                                             
                                                Ne dovodeći u pitanje točku ARO.GEN.120 podtočke (d) i (e), nadležno tijelo obavješćuje Agenciju kada započne evaluaciju alternativnih načina usklađivanja koji se odnose na EBT.”
                                             
                                          
                              
                  
                        (3)
                     
                     
                        Prilog III. (dio-ORO) mijenja se kako slijedi:
                        
                                    (a)
                                 
                                 
                                    točka ORO.FC.145 zamjenjuje se sljedećim:
                                    „ORO.FC.145 Pružanje osposobljavanja, provjeravanja i ocjenjivanja
                                    
                                                (a)
                                             
                                             
                                                Cjelokupno osposobljavanje, provjeravanje i ocjenjivanje koje se zahtijeva ovim poddijelom provodi se u skladu s programima osposobljavanja i nastavnim planovima koje je operator utvrdio u operativnom priručniku.
                                             
                                          
                                                (b)
                                             
                                             
                                                Pri uspostavi programa i nastavnih planova osposobljavanja operator uvrštava relevantne elemente definirane u obveznom dijelu podataka o operativnoj prikladnosti utvrđenih u skladu s Uredbom (EU) br. 748/2012.
                                             
                                          
                                                (c)
                                             
                                             
                                                U slučaju operacija komercijalnog zračnog prijevoza, nadležno tijelo odobrava programe osposobljavanja i provjeravanja, uključujući nastavne planove i upotrebu pojedinačnih simulatora leta za osposobljavanje.
                                             
                                          
                                                (d)
                                             
                                             
                                                FSTD mora u najvećoj mogućoj mjeri biti replika zrakoplova operatora. Razlike između FSTD-a i zrakoplova opisuju se i rješavaju kroz informiranje ili osposobljavanje, prema potrebi.
                                             
                                          
                                                (e)
                                             
                                             
                                                Operator uspostavlja sustav za odgovarajuće praćenje promjena FSTD-a i za osiguravanje da te promjene ne utječu na primjerenost programa osposobljavanja.”;
                                             
                                          
                              
                                    (b)
                                 
                                 
                                    umeće se sljedeća točka ORO.FC.146:
                                    „ORO.FC.146 Osoblje koje pruža osposobljavanje, provjeravanje i ocjenjivanje
                                    
                                                (a)
                                             
                                             
                                                Cjelokupno osposobljavanje, provjeravanje i ocjenjivanje koje se zahtijeva ovim poddijelom provodi odgovarajuće kvalificirano osoblje.
                                             
                                          
                                                (b)
                                             
                                             
                                                U slučaju osposobljavanja i provjeravanja tijekom leta ili na simulatoru leta, osoblje koje provodi osposobljavanje i provjere mora biti kvalificirano u skladu s Prilogom I. (dio-FCL) Uredbi (EU) br. 1178/2011.
                                             
                                          
                                                (c)
                                             
                                             
                                                Kad je riječ o programu EBT-a, osoblje koje provodi ocjenjivanje i pruža osposobljavanje:
                                                
                                                            1.
                                                         
                                                         
                                                            mora imati certifikat instruktora ili ispitivača iz Priloga I. (dio-FCL);
                                                         
                                                      
                                                            2.
                                                         
                                                         
                                                            mora završiti operatorov program standardizacije instruktora za EBT. To uključuje inicijalni program standardizacije i periodički program standardizacije.
                                                            Završetkom operatorove inicijalne standardizacije za EBT instruktor se kvalificira za provođenje praktične ocjene EBT-a.
                                                         
                                                      
                                          
                                                (d)
                                             
                                             
                                                Neovisno o prethodnoj točki (b), linijsku evaluaciju stručnosti provodi odgovarajuće kvalificirani zapovjednik kojeg imenuje operator i koji je završio program standardizacije u konceptima EBT-a i ocjeni kompetencija (linijski evaluator).”;
                                             
                                          
                              
                                    (c)
                                 
                                 
                                    umeće se sljedeća točka ORO.FC.231:
                                    „ORO.FC.231 Osposobljavanje koje se temelji na dokazima (EBT)
                                    
                                                (a)
                                             
                                             
                                                PROGRAM EBT-a
                                                
                                                            (1)
                                                         
                                                         
                                                            Operator može zamijeniti zahtjeve iz točke ORO.FC.230 uspostavom, provedbom i održavanjem odgovarajućeg programa EBT-a koji je odobrilo nadležno tijelo.
                                                            Operator dokazuje svoju sposobnost pružanja potpore provedbi programa EBT-a (uključujući provedbeni plan) i provodi procjenu sigurnosnog rizika kojom dokazuje kako se postiže jednaka razina sigurnosti.
                                                         
                                                      
                                                            (2)
                                                         
                                                         
                                                            Program EBT-a mora:
                                                            
                                                                        (i)
                                                                     
                                                                     
                                                                        odgovarati veličini operatora te prirodi i složenosti njegovih aktivnosti, uzimajući u obzir opasnosti i povezane rizike svojstvene tim aktivnostima;
                                                                     
                                                                  
                                                                        (ii)
                                                                     
                                                                     
                                                                        osigurati osposobljenost pilota ocjenjivanjem i razvojem pilotskih kompetencija potrebnih za sigurno, djelotvorno i učinkovito upravljanje zrakoplovom;
                                                                     
                                                                  
                                                                        (iii)
                                                                     
                                                                     
                                                                        osigurati da je svaki pilot izložen temama ocjenjivanja i osposobljavanja izvedenima u skladu s točkom ORO.FC.232;
                                                                     
                                                                  
                                                                        (iv)
                                                                     
                                                                     
                                                                        uključivati barem šest modula EBT-a raspoređenih u trogodišnji program; svaki modul EBT-a sastoji se od faze evaluacije i faze osposobljavanja. Razdoblje valjanosti modula EBT-a je 12 mjeseci.
                                                                        
                                                                                    (A)
                                                                                 
                                                                                 
                                                                                    Faza evaluacije sastoji se od scenarija leta usmjerenog na linijsko letenje radi ocjene svih kompetencija i utvrđivanja pojedinačnih potreba za osposobljavanjem.
                                                                                 
                                                                              
                                                                                    (B)
                                                                                 
                                                                                 
                                                                                    Faza osposobljavanja obuhvaća:
                                                                                    
                                                                                                (a)
                                                                                             
                                                                                             
                                                                                                fazu osposobljavanja za manevre, uključujući osposobljavanje za stručnost u određenim zadanim manevrima;
                                                                                             
                                                                                          
                                                                                                (b)
                                                                                             
                                                                                             
                                                                                                fazu osposobljavanja na temelju scenarija koja obuhvaća scenarije leta usmjerenog na linijsko letenje kako bi se razvile kompetencije i zadovoljile pojedinačne potrebe za osposobljavanjem.
                                                                                             
                                                                                          
                                                                              Faza osposobljavanja provodi se pravodobno nakon faze evaluacije.
                                                                     
                                                                  
                                                      
                                                            (3)
                                                         
                                                         
                                                            Operator osigurava da svaki pilot upisan u program EBT-a završi:
                                                            
                                                                        (i)
                                                                     
                                                                     
                                                                        najmanje dva modula EBT-a unutar razdoblja valjanosti ovlaštenja za tip, odvojena razdobljem od najmanje tri mjeseca. Modul EBT-a završen je ako:
                                                                        
                                                                                    (A)
                                                                                 
                                                                                 
                                                                                    je završen sadržaj programa EBT-a za taj modul EBT-a (upoznavanje pilota s temama ocjenjivanja i osposobljavanja); i
                                                                                 
                                                                              
                                                                                    (B)
                                                                                 
                                                                                 
                                                                                    je dokazana prihvatljiva razina uspješnosti u svim promatranim kompetencijama;
                                                                                 
                                                                              
                                                                  
                                                                        (ii)
                                                                     
                                                                     
                                                                        linijsku evaluaciju stručnosti; i
                                                                     
                                                                  
                                                                        (iii)
                                                                     
                                                                     
                                                                        osposobljavanje na tlu.
                                                                     
                                                                  
                                                      
                                                            (4)
                                                         
                                                         
                                                            Operator uspostavlja program standardizacije i osiguravanja dosljednosti instruktora EBT-a, čime se osigurava da instruktori uključeni u EBT imaju odgovarajuće kvalifikacije za obavljanje svojih zadaća.
                                                            
                                                                        (i)
                                                                     
                                                                     
                                                                        Svi instruktori moraju proći taj program;
                                                                     
                                                                  
                                                                        (ii)
                                                                     
                                                                     
                                                                        Operator se služi odgovarajućim metodama i parametrima za ocjenu dosljednosti;
                                                                     
                                                                  
                                                                        (iii)
                                                                     
                                                                     
                                                                        Operator dokazuje da su instruktori dovoljno dosljedni.
                                                                     
                                                                  
                                                      
                                                            (5)
                                                         
                                                         
                                                            Program EBT-a može uključivati izvanredne postupke za nepredviđene okolnosti koje bi mogle utjecati na pružanje modula EBT-a. Operator dokazuje potrebu za tim postupcima. Postupcima se osigurava da pilot ne nastavi s linijskim letačkim operacijama ako je opažena uspješnost ispod minimalne prihvatljive razine. Postupci mogu uključivati:
                                                            
                                                                        (i)
                                                                     
                                                                     
                                                                        različito razdoblje razdvajanja među modulima EBT-a; i
                                                                     
                                                                  
                                                                        (ii)
                                                                     
                                                                     
                                                                        različit redoslijed faza modula EBT-a.
                                                                     
                                                                  
                                                      
                                          
                                                (b)
                                             
                                             
                                                OKVIR KOMPETENCIJA
                                                Operator primjenjuje okvir kompetencija za sve aspekte ocjenjivanja i osposobljavanja u okviru programa EBT-a. Okvir kompetencija mora:
                                                
                                                            (1)
                                                         
                                                         
                                                            biti sveobuhvatan, točan i upotrebljiv;
                                                         
                                                      
                                                            (2)
                                                         
                                                         
                                                            uključivati uočljiva ponašanja potrebna za sigurne, djelotvorne i učinkovite operacije;
                                                         
                                                      
                                                            (3)
                                                         
                                                         
                                                            uključivati definirani skup kompetencija, njihove opise i pripadajuća uočljiva ponašanja.
                                                         
                                                      
                                          
                                                (c)
                                             
                                             
                                                USPJEŠNOST SUSTAVA OSPOSOBLJAVANJA
                                                
                                                            (1)
                                                         
                                                         
                                                            Uspješnost sustava EBT-a mjeri se i vrednuje postupkom povratnih informacija radi:
                                                            
                                                                        (i)
                                                                     
                                                                     
                                                                        potvrde i dorade operatorova programa EBT-a;
                                                                     
                                                                  
                                                                        (ii)
                                                                     
                                                                     
                                                                        osiguravanja da se operatorovim programom EBT-a razvijaju kompetencije pilota.
                                                                     
                                                                  
                                                      
                                                            (2)
                                                         
                                                         
                                                            Postupak povratnih informacija uključuje se u operatorov sustav upravljanja.
                                                         
                                                      
                                                            (3)
                                                         
                                                         
                                                            Operator uvodi postupke kojima se uređuje zaštita podataka o EBT-u.
                                                         
                                                      
                                          
                                                (d)
                                             
                                             
                                                SUSTAV OCJENJIVANJA
                                                
                                                            (1)
                                                         
                                                         
                                                            Operator se služi sustavom ocjenjivanja za ocjenjivanje kompetencija pilota. Sustavom ocjenjivanja mora se osigurati:
                                                            
                                                                        (i)
                                                                     
                                                                     
                                                                        dovoljna razina detalja kako bi se omogućila točna i korisna mjerenja pojedinačne izvedbe;
                                                                     
                                                                  
                                                                        (ii)
                                                                     
                                                                     
                                                                        kriterij uspješnosti i ljestvica za svaku kompetenciju, s točkom na ljestvici kojom se određuje najniža prihvatljiva razina koju je nužno postići za obavljanje linijskih operacija. Operator razvija postupke za poboljšavanje slabe izvedbe pilota;
                                                                     
                                                                  
                                                                        (iii)
                                                                     
                                                                     
                                                                        cjelovitost podataka;
                                                                     
                                                                  
                                                                        (iv)
                                                                     
                                                                     
                                                                        sigurnost podataka.
                                                                     
                                                                  
                                                      
                                                            (2)
                                                         
                                                         
                                                            Operator redovito provjerava točnost sustava ocjenjivanja u odnosu na referentni kriterij.
                                                         
                                                      
                                          
                                                (e)
                                             
                                             
                                                PRIHVATLJIVI UREĐAJI ZA OSPOSOBLJAVANJE I BROJ SATI NUŽAN ZA USPJEŠNO ZAVRŠAVANJE PROGRAMA EBT-a
                                                
                                                            1.
                                                         
                                                         
                                                            Svaki modul EBT-a provodi se u FSTD-u s razinom kvalifikacije koja je prikladna za osiguravanje pravilne provedbe tema ocjenjivanja i osposobljavanja.
                                                         
                                                      
                                                            2.
                                                         
                                                         
                                                            Operator osigurava dovoljan broj sati na prihvatljivom uređaju za osposobljavanje kako bi pilot mogao završiti operatorov program EBT-a. Kriteriji za određivanje broja sati programa EBT-a su sljedeći:
                                                            
                                                                        (i)
                                                                     
                                                                     
                                                                        broj sati odgovara veličini i složenosti programa EBT-a;
                                                                     
                                                                  
                                                                        (ii)
                                                                     
                                                                     
                                                                        broj sati je dovoljan za završetak programa EBT-a;
                                                                     
                                                                  
                                                                        (iii)
                                                                     
                                                                     
                                                                        brojem sati se osigurava djelotvoran program EBT-a uzimajući u obzir preporuke ICAO-a, Agencije i nadležnog tijela;
                                                                     
                                                                  
                                                                        (iv)
                                                                     
                                                                     
                                                                        broj sati odgovara tehnologiji upotrijebljenih uređaja za osposobljavanje.
                                                                     
                                                                  
                                                      
                                          
                                                (f)
                                             
                                             
                                                JEDNAKOVRIJEDNOST NEISPRAVNOSTI
                                                
                                                            (1)
                                                         
                                                         
                                                            Svaki pilot mora proći ocjenu i osposobljavanje u pogledu postupanja prilikom neispravnosti u sustavu zrakoplova.
                                                         
                                                      
                                                            (2)
                                                         
                                                         
                                                            Neispravnosti sustava zrakoplova koje znatno opterećuju stručnu posadu organiziraju se uzimajući u obzir sljedeće značajke:
                                                            
                                                                        (i)
                                                                     
                                                                     
                                                                        neposrednost;
                                                                     
                                                                  
                                                                        (ii)
                                                                     
                                                                     
                                                                        složenost;
                                                                     
                                                                  
                                                                        (iii)
                                                                     
                                                                     
                                                                        pogoršanje upravljanja zrakoplovom;
                                                                     
                                                                  
                                                                        (iv)
                                                                     
                                                                     
                                                                        gubitak instrumenata;
                                                                     
                                                                  
                                                                        (v)
                                                                     
                                                                     
                                                                        upravljanje posljedicama.
                                                                     
                                                                  
                                                      
                                                            (3)
                                                         
                                                         
                                                            Svaki pilot mora biti izložen najmanje jednoj neispravnosti za svaku značajku učestalošću koja je određena u tablici tema ocjenjivanja i osposobljavanja.
                                                         
                                                      
                                                            (4)
                                                         
                                                         
                                                            Dokazana stručnost u postupanju u slučaju određene neispravnosti smatra se istovjetnom dokazanoj stručnosti u postupanju u slučaju drugih neispravnosti s istim karakteristikama.
                                                         
                                                      
                                          
                                                (g)
                                             
                                             
                                                JEDNAKOVRIJEDNOST PRILAŽENJA RELEVANTNIH ZA OPERACIJE
                                                
                                                            (1)
                                                         
                                                         
                                                            Operator je dužan osigurati da svaki pilot redovito pohađa osposobljavanje o provedbi vrsta i metoda prilaženja koje su relevantne za operacije.
                                                         
                                                      
                                                            (2)
                                                         
                                                         
                                                            To osposobljavanje uključuje prilaženja kojima se dodatno opterećuje stručna posada.
                                                         
                                                      
                                                            (3)
                                                         
                                                         
                                                            To osposobljavanje uključuje prilaženja za koje je potrebno posebno odobrenje u skladu s Prilogom V. (dio-SPA) ovoj Uredbi.
                                                         
                                                      
                                          
                                                (h)
                                             
                                             
                                                LINIJSKA EVALUACIJA STRUČNOSTI
                                                
                                                            1.
                                                         
                                                         
                                                            Svaki pilot periodično se podvrgava linijskoj evaluaciji stručnosti u zrakoplovu kako bi dokazao sigurno, djelotvorno i učinkovito obavljanje uobičajenih linijskih operacija opisanih u operativnom priručniku.
                                                         
                                                      
                                                            2.
                                                         
                                                         
                                                            Razdoblje valjanosti linijske evaluacije stručnosti je 12 mjeseci.
                                                         
                                                      
                                                            3.
                                                         
                                                         
                                                            Operator odobren za EBT može, uz odobrenje nadležnog tijela, produljiti valjanost linijske evaluacije stručnosti na:
                                                            
                                                                        i.
                                                                     
                                                                     
                                                                        dvije godine, podložno procjeni rizika;
                                                                     
                                                                  
                                                                        ii.
                                                                     
                                                                     
                                                                        ili tri godine, podložno postupku povratnih informacija za praćenje linijskih operacija radi utvrđivanja prijetnji operacijama, smanjivanja rizika od takvih prijetnji i provedbe mjera za upravljanje ljudskim pogreškama u operacijama.
                                                                     
                                                                  
                                                      
                                                            4.
                                                         
                                                         
                                                            Za uspješan završetak linijske evaluacije stručnosti pilot mora dokazati prihvatljivu razinu uspješnosti u svim promatranim kompetencijama.
                                                         
                                                      
                                          
                                                i.
                                             
                                             
                                                OSPOSOBLJAVANJE NA TLU
                                                
                                                            1.
                                                         
                                                         
                                                            Svakih 12 mjeseci svaki pilot mora proći:
                                                            
                                                                        (i)
                                                                     
                                                                     
                                                                        tehničko osposobljavanje na tlu;
                                                                     
                                                                  
                                                                        (ii)
                                                                     
                                                                     
                                                                        ocjenu i osposobljavanje u pogledu smještaja i upotrebe sve opreme za hitne slučajeve i sigurnosne opreme koja se nalazi u zrakoplovu.
                                                                     
                                                                  
                                                      
                                                            2.
                                                         
                                                         
                                                            Uz odobrenje nadležnog tijela i ovisno o procjeni rizika operator može produljiti razdoblje procjene i osposobljavanja u pogledu smještaja i upotrebe sve opreme za hitne slučajeve i sigurnosne opreme koja se nalazi u zrakoplovu na 24 mjeseca.”;
                                                         
                                                      
                                          
                              
                                    (d)
                                 
                                 
                                    umeće se sljedeća točka ORO.FC.232:
                                    „ORO.FC.232 Teme ocjenjivanja i osposobljavanja u okviru programa EBT-a
                                    
                                                (a)
                                             
                                             
                                                Operator osigurava da je svaki pilot izložen temama ocjenjivanja i osposobljavanja.
                                             
                                          
                                                (b)
                                             
                                             
                                                Teme ocjenjivanja i osposobljavanja su:
                                                
                                                            (1)
                                                         
                                                         
                                                            izvedene iz sigurnosnih i operativnih podataka koji se koriste za utvrđivanje područja koja je potrebno poboljšati i određivanje prioriteta u osposobljavanju pilota za usmjeravanje pri izradi odgovarajućih programa EBT-a;
                                                         
                                                      
                                                            (2)
                                                         
                                                         
                                                            raspoređene na razdoblje od tri godine sa zadanom učestalošću;
                                                         
                                                      
                                                            (3)
                                                         
                                                         
                                                            relevantne za tip ili varijantu zrakoplova kojim pilot upravlja.”;
                                                         
                                                      
                                          
                              
                                    (e)
                                 
                                 
                                    točka ORO.FC.235 podtočka (a) zamjenjuje se sljedećim:
                                    „ORO.FC.235 Kvalifikacija pilota za operiranje s bilo kojeg pilotskog sjedala
                                    
                                                (a)
                                             
                                             
                                                Zapovjednici čijim se zadaćama od njih zahtijeva operiranje s bilo kojeg pilotskog sjedala i obavljanje zadaća kopilota ili zapovjednici od kojih se zahtijeva izvođenje zadaća osposobljavanja ili provjeravanja moraju proći dodatno osposobljavanje i provjeru kako je navedeno u operativnom priručniku. Provjera se može obaviti zajedno s provjerom stručnosti, koju obavlja operator, koja je propisana u točki ORO.FC.230 podtočki (b) ili u okviru programa EBT-a koji je propisan u točki ORO.FC.231.”;
                                             
                                          
                              
                  
                        (4)
                     
                     
                        Prilog IV. (dio-CAT) mijenja se kako slijedi:
                        
                                     
                                 
                                 
                                    u točki CAT.IDE.A.185 podtočki (c) podpodtočka 1. zamjenjuje se sljedećim:
                                    
                                                (1)
                                             
                                             
                                                „posljednjih 25 sati za avione čiji je MCTOM veći od 27 000 kg i za koje je individualna CofA prvi put izdana 1. siječnja 2022. ili kasnije ili”;
                                             
                                          
                              
                  
                        (5)
                     
                     
                        Prilog VI. (dio-NCC) mijenja se kako slijedi:
                        
                                     
                                 
                                 
                                    u točki NCC.IDE.A.160 podtočki (b) podpodtočka 1. zamjenjuje se sljedećim:
                                    
                                                (1)
                                             
                                             
                                                „posljednjih 25 sati za avione čiji je MCTOM veći od 27 000 kg i za koje je individualna CofA prvi put izdana 1. siječnja 2022. ili kasnije ili”;
                                             
                                          
                              
                  
                        (6)
                     
                     
                        Prilog VIII. (dio-SPO) mijenja se kako slijedi:
                        
                                     
                                 
                                 
                                    u točki SPO.IDE.A.140 podtočki (b) podpodtočka 1. zamjenjuje se sljedećim:
                                    
                                                „1.
                                             
                                             
                                                posljednjih 25 sati za avione čiji je MCTOM veći od 27 000 kg i za koje je individualna CofA prvi put izdana 1. siječnja 2022. ili kasnije ili”.